**Max lehrt dat Reken un de Henn geiht koppheister**

van Edda Papke, in’t nordollenborger Platt överdragen van Rita Kropp

Max kann binah allens mit siene acht Johr. He stippt Heringe, dressiert Hunn’ un Blindschlieken. Max schütt de mehrsten Footballdore. Un sülvst dat Strümpstoppen hett Oma em bibröcht. Strümpstoppen! Bi ’n Jung! Aver Maxens Öllern un siene Mestersche wullen mehr. Max schall ennelkh dat Reken lehren. Dorbi much Max all in ’n Kinnergarden dat Hanteren mit Pappappels, -beern un -tomaten nich. Un nu is dat Eenmaleen an de Reeg. So ’n Schiet!

Fro Achterjahn stellt ehre Schooldasch up dat Pult un schufft ehre Hand baben rin. Och nee, glieks treckt se dat Mathebook rut! Aver wat Fro Achterjahn an’ t Licht haalt, is ’n Henn. Witt un mit swatte Ogen kiekt sik de Henn bang üm.

„Dat is Frieda“, stellt Fro Achterjahn vör. „Us Rekenhenn.“

De Klass gniggert. „’N Rekenhenn gifft dat nich!“

„Frieda gifft dat doch“, seggt Fro Achterjahn. „Un se heet Rekenhenn, wiel se reken kann.“

Nu gniggert de Klass noch luter.

„Wüllt wi wetten?“

„Jaaaaa!“

„Goot. Ik stell jo ’ne Rekenupgaav, un ji seggt de Antwoort. Wenn de richtig is, geiht de Henn koppheister, ji weerd dat gewahr.“

„Un wo is dat mit ’n Wettinsatz?“, will Max weten. „Ahn Wettinsatz is dat kiene richtige Wett.“

„Wenn een de richtige Antwoort weet, kriggt de van mi ’n Bontje. Un dorto seht ji ’n Henn, de koppheister geiht.“

De mollige Hannes van de achterste Reeg röppt: „Hurra, Bontjes!“

Dat is allens Tüünkram, denkt Max. Wenn ener sik mit dat Dressieren van Hunn’ un Blindschlieken utkennt, weet he: Dat gifft kien Höhner, de reken könnt. Un ok kiene Höhner, de koppgeister gaht.

„Een mal een?“

„Een“, seggt Max un kriggt den ersten Bontje. Bi disse Upgaav hett he nich lang överleggen müsst. De Henn ok nich. De ritt een Been in de Höch, dreiht dat anner üm de eegen Ass, dat de Bürzel nah baben steiht un kakelt un spektakelt.

Mann in de Tünn! Wo is dat möglich?

„Twee mal twee?“

„Veer!“, röppt Max un is wedder de Eerst, de de richtige Antwoort weet. Dat gifft den tweeten Bontje. Un dat tweete Maal dreiht sik de Henn koppheister, kakelt un spektakelt.

Ok bi de annern Upgaven is kien een so fix as Max. An ’n End van de Mathestunn’ hett Max twee Hannen vull Bontjes. Un he weet, dat Reken nich besünners leep is. De nächst un övernächst un zigmillionennächst Stunn’ warrd he ok uppassen un mitreken, viellicht lehrt he denn ok denn’ Trick, wo de Henn koppheister geiht.

*koppheister* – über Kopf; *koppheister gahn* – sich überschlagen, umfallen; *stippen* – stippen (Angeltechnik besonders für kleine Fische); *Pult* – Lehrertisch; *gniggern* – kichern; *Bontje* – Bonbon; *Bürzel* – Bürzel (hinteres oberes Rückengefieder); *Mann in de Tünn!* – Donnerwetter! (*Ausruf*); *leep* – schlimm